DOI: 10.14457/tu.the.2015.599
title: วิเคราะห์พระราชบัญญัติคลังสินค้า ไซโล และห้องเย็น พ.ศ. 2558

description: ประเทศไทยได้เข้าร่วมลงนามตามแผนงานการรวมกลุ่มสาขาโลจิสติกส์ของอาเซียน (Roadmap for the Integration of Logistics Services) ในส่วนของบริการโกดังและคลังสินค้า (Storage & warehousing services) และพิธีสารอนุวัติข้อผูกพันเปิดตลาดการค้าบริการชุดที่ 9 (Protocol to Implement the Ninth Package of Commitments Under the ASEAN Framework Agreement on Services) ซึ่งกิจการคลังสินค้า กิจการไซโล และกิจการห้องเย็น เป็นหนึ่งสาขาการบริการในกิจการโลจิสติกส์ อันจะมีผลให้ผู้ประกอบการต่างด้าวสัญชาติอาเซียนสามารถเข้ามาลงทุนในประเทศไทยได้ถึงร้อยละ 70 ในอนาคตอันใกล้นี้ ทำให้เกิดการเคลื่อนย้ายการลงทุนขนาดใหญ่ข้ามประเทศ โดยเฉพาะอย่างยิ่งประเทศไทยมีความพร้อมทางด้านภูมิศาสตร์ที่เป็นจุดเด่น เนื่องจากไทยตั้งอยู่ใจกลางของภูมิภาคอินโดจีน และเอเชียตะวันออกเฉียงใต้ จึงเป็นจุดที่สามารถเชื่อมโยงเส้นทางขนส่งได้หลายสาย และที่ตั้งทางภูมิศาสตร์ของไทยยังเป็นจุดเชื่อมต่อระหว่างระเบียงเศรษฐกิจอนุภูมิภาคลุ่มแม่น้ำโขงซึ่งเป็นเส้นทางคมนาคมที่เชื่อมโยงระหว่างอนุภูมิภาคลุ่มแม่น้ำโขง ประกอบ ด้วย 6 ประเทศ คือ ไทย จีน เวียดนาม กัมพูชา พม่า และลาว ระเบียงเศรษฐกิจอนุภูมิภาคลุ่มแม่น้ำโขงจึงเป็นเส้นทางคมนาคมที่เชื่อมต่อระหว่างอาเซียนกับประเทศอื่นที่อยู่รอบๆ ภูมิภาค เช่นจีน อินเดีย เป็นต้น เช่นนี้แล้วย่อมดึงดูดให้นักลงทุนต่างชาติสนใจเข้ามาลงทุนประกอบกิจการในประเทศไทยเป็นจำนวนมากนั่นเองดังนั้นภาครัฐจึงมีความจำเป็นอย่างยิ่งที่จะต้องเร่งพัฒนาศักยภาพของผู้ประกอบกิจการคลังสินค้า กิจการไซโล และกิจการห้องเย็นของไทยให้มีขีดความสามารถเพียงพอที่จะแข่งขัน ลดความเสียเปรียบอันอาจเกิดขึ้นแก่กิจการของไทยในอนาคต ตลอดจนสามารถเป็นผู้นำด้านกิจการคลังสินค้า กิจการไซโล และกิจการห้องเย็นในอาเซียนได้ ทั้งนี้รัฐบาลได้มีความพยายามในการส่งเสริมและพัฒนากิจการคลังสินค้า กิจการไซโล และกิจการห้องเย็นหลายประการ เช่น การพัฒนาระบบเครือข่ายการขนส่งทางถนนให้ครอบคลุมทั่วประเทศ การพัฒนาระบบสาธารณูปโภคให้เพียงพอแก่ความต้องการดำเนินกิจการโลจิสติกส์ในทุกภูมิภาค เป็นต้นในด้านกฎหมาย รัฐบาลโดยกรมการค้าภายใน กระทรวงพาณิชย์ ได้ริเริ่มให้มีกฎหมายที่ใช้ในการกำกับดูแลกิจการคลังสินค้า กิจการไซโล และกิจการห้องเย็นขึ้นโดยเกิดผลสัมฤทธิ์และประกาศใช้เป็นกฎหมายในปี 2558 คือพระราชบัญญัติคลังสินค้า ไซโล และห้องเย็น พ.ศ. 2558 ทั้งนี้โดยมีวัตถุประสงค์เพื่อการกำกับดูแลการจัดตั้ง ตลอดจนการดำเนินกิจการคลังสินค้า กิจการไซโล และกิจการห้องเย็น เพื่อเป็นหลักประกันและสร้างความเชื่อมั่นแก่ประชาชน อีกทั้งเพื่อให้การประกอบกิจการคลังสินค้า กิจการไซโล และกิจการห้องเย็นเป็นไปอย่างมีระบบ มีประสิทธิภาพ และเหมาะสมกับสถานการณ์ปัจจุบัน อย่างไรก็ดีเนื้อหาในพระราชบัญญัติฉบับนี้ยังคงเป็นไปในทางกำกับดูแลกิจการคลังสินค้า กิจการไซโล และกิจการห้องเย็นเสียเป็นส่วนใหญ่ ยังคงขาดบทบัญญัติที่ส่งเสริมการพัฒนากิจการคลังสินค้า กิจการไซโล และกิจการห้องเย็นอันเป็นเป้าประสงค์สำคัญเพื่อการพัฒนาศักยภาพของผู้ประกอบการไทยสำหรับการแข่งขันในระดับภูมิภาคนอกจากนี้ในพระราชบัญญัติคลังสินค้า ไซโล และห้องเย็น พ.ศ. 2558 ยังมีข้อบกพร่องที่สำคัญหลายประการซึ่งหากไม่ได้รับการแก้ไขย่อมเป็นอุปสรรคในการพัฒนากิจการคลังสินค้า กิจการไซโล และกิจการห้องเย็นของไทย อันอาจส่งผลให้กิจการไทยเสียเปรียบทุนต่างชาติได้ในอนาคต โดยข้อบกพร่องดังกล่าวปรากฏในบทบัญญัติหลายส่วน เช่น ในส่วนขอบเขตการกำกับดูแลกิจการคลังสินค้า กิจการไซโล และกิจการห้องเย็น ในส่วนของคณะกรรมการกำกับคลังสินค้า ไซโล และห้องเย็น ตลอดจนการควบคุมอำนาจของพนักงานเจ้าหน้าที่ในการปฏิบัติตามพระราชบัญญัติ และหน้าที่ส่งมอบสินค้าของผู้ประกอบกิจการคลังสินค้า กิจการไซโล และกิจการห้องเย็น จากการศึกษาเปรียบเทียบสาระสำคัญของพระราชบัญญัติคลังสินค้า ไซโล และห้องเย็น พ.ศ. 2558 กับกฎหมายอันเกี่ยวข้องกับกิจการคลังสินค้า กิจการไซโล และกิจการห้องเย็นของต่างประเทศผู้เขียนมีความเห็นว่าพระราชบัญญัติของไทยมีศักยภาพที่จะสามารถพัฒนา ตลอดจนแก้ไขปรับปรุงข้อบกพร่องสำคัญทำให้พระราชบัญญัติคลังสินค้า ไซโล และห้องเย็น พ.ศ. 2558  มีความสมบูรณ์มากขึ้น ผู้เขียนจึงได้เสนอความคิดเห็นแสดงถึงข้อบกพร่องอันเป็นสาระสำคัญอันควรได้รับการแก้ไข เช่น ขอบเขตการกำกับดูแลกิจการคลังสินค้า กิจการไซโล และกิจการห้องเย็น กลไกการตรวจสอบคลังสินค้า ไซโล และห้องเย็นที่เก็บรักษาสินค้าของตนเอง และองค์ประกอบคณะกรรมการกำกับคลังสินค้า ไซโล และห้องเย็น เป็นต้น ตลอดจนเสนอแนะแนวทางสำหรับแก้ไขพระราชบัญญัติคลังสินค้า ไซโล และห้องเย็น พ.ศ. 2558 ให้มีความสมบูรณ์เพื่อสามารถบรรลุเป้าประสงค์สูงสุดในการกำกับดูแล ตลอดจนส่งเสริมพัฒนากิจการคลังสินค้า กิจการไซโล และกิจการห้องเย็นของไทยให้ทันกับสถานการณ์ปัจจุบัน ตลอดจนเพื่อประโยชน์ในการพัฒนาศักยภาพของกิจการไทยต่อไปในอนาคตอีกด้วย